Document ID: 32003R2012

A Bizottság 2012/2003/EK rendelete
(2003. november 14.)
a tejre és tejtermékekre vonatkozó behozatali szabályok és a vámkontingensek megnyitása tekintetében az 1255/1999/EK tanácsi rendelet alkalmazására vonatkozó részletes szabályok megállapításáról szóló 2535/2001/EK rendelet helyesbítéséről, valamint az említett rendelettől való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1787/2003/EK rendelettel [1] módosított, a tej- és tejtermékpiac közös szervezéséről szóló, 1999. május 17-i 1255/1999/EK tanácsi rendeletre [2], és különösen annak 29. cikke (1) bekezdésére,
mivel:
(1) Az egyrészről az Európai Közösségek és azok tagállamai, valamint másrészről a Lengyel Köztársaság közötti társulás létrehozásáról szóló Európa-megállapodás kereskedelmi vonatkozásainak a felek közötti új kölcsönös mezőgazdasági engedményekről folyó tárgyalások eredményei figyelembevételével történő kiigazításáról szóló jegyzőkönyv aláírásáról és elfogadásáról szóló, 2003. március 27-i 2003/263/EK tanácsi határozatban [3] előírt engedmények megvalósítása céljából a 787/2003/EK bizottsági rendelet [4] 2003. május 1-jei hatállyal, - többek között - a legutóbb az 1157/2003/EK rendelettel [5] módosított 2535/2001/EK bizottsági rendelet [6] I. melléklete I.B. része 1. pontjának helyébe lép. Ennek keretében egy olyan lábjegyzetre való hivatkozás, amely szerint a kontingens alapján történő behozatal csak a Lengyelországban exporttámogatásban egyáltalán nem részesülő termékekre vonatkozik, tévesen olyan termékeket is említ, amelyekre nem vonatkozik e feltétel. Ezért e feltételt 2003. május 1-jei hatállyal el kell törölni az érintett termékek tekintetében.
(2) Legutóbbi módosítását követően a 2535/2001/EK rendelet már magában foglalja a Közösség és Norvégia között létrejött, egyes mezőgazdasági termékekre vonatkozó megállapodás megkötéséről szóló 2003/465/EK tanácsi határozatból [7] eredő végrehajtási rendelkezéseket.
(3) Az említett megállapodás többek között a 2535/2001/EK rendelet 2. címének III. fejezetében előírtak szerinti, korábban az IMA 1 bizonyítvány kibocsátásán alapuló kontingenskezelési módszernek az említett 2. cím I. fejezetében előírtak szerinti, kizárólag importengedélyen alapuló kezelési módszerrel, 2003. július 1-jei hatállyal történő felváltására vonatkozik.
(4) E kontingenskezelési módszer fő ismérve egy olyan jóváhagyási eljárás, amelynek értelmében a piaci szereplők minden év április 1-jéig kötelesek benyújtani jóváhagyás iránti kérelmüket.
(5) Az 1157/2003/EK rendelet felmenti a piaci szereplőket a jóváhagyási eljárás alól a Norvégiából importált termékeket illetően a 2535/2001/EK rendelet I. melléklet H. részében említett kontingens első részletének (tranche) 2003. július 1-jei megnyitása tekintetében, feltéve, hogy már nem volt lehetséges a jóváhagyás iránti kérelem benyújtására vonatkozóan megállapított április 1-jei határidő betartása. Az említett kontingensek második részletének (tranche) 2004. januárjára tervezett megnyitása tekintetében átmeneti jóváhagyási eljárásokat kell megállapítani az érintett piaci szereplőkre nézve.
(6) A 2535/2001/EK rendeletet ki kell igazítani, és ennek eredményeként attól el kell térni.
(7) Az e rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,
ELFOGADTA EZT A RENDELETET:
1. cikk
A 2535/2001/EK rendelet I. melléklete I.B. része 1. pontjának helyébe e rendelet mellékletének szövege lép.
2. cikk
(1) A 2535/2001/EK rendelet 8. cikkének (1) bekezdésétől eltérve, az említett rendelet I. melléklete H. részében említett, 2004. január 1-jén megnyíló vámkontingensek tekintetében meg kell adni a jóváhagyást minden olyan piaci szereplőnek, aki az említett cikkben megállapított eljárással összhangban 2003. december 1-jéig benyújtja jóváhagyás iránti kérelmét.
(2) A 2535/2001/EK rendelet 9. cikkétől eltérve:
a) az illetékes hatóság 2003. december 15-ig tájékoztatja az említett rendelet I. melléklete H. részében említett kontingensek tekintetében jóváhagyásért folyamodó személyeket a jóváhagyási eljárás eredményéről;
b) a jóváhagyás csak hat hónapig érvényes.
(3) A 2535/2001/EK rendelet 10. cikkének (1) bekezdésétől eltérve:
a) a tagállamok az említett cikk (3) bekezdésével összhangban 2003. december 20-ig közlik a Bizottsággal az említett rendelet I. melléklete H. részében említett, 2004. január 1-jén megnyíló kontingensek felosztásában való részesedés céljából jóváhagyott piaci szereplők jegyzékét;
b) csak az a) pontban említett jegyzékben feltüntetett piaci szereplők jogosultak arra, hogy a 2004. január 1-jétől június 30-ig terjedő időszakban engedély iránti kérelmet nyújtsanak be az említett rendelet I. melléklete H. részében említett, 2004. január 1-jén megnyíló kontingensek tekintetében.
3. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet a hatálybalépésének napjától kell alkalmazni, az 1. cikk kivételével, amely 2003. május 1-jétől alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. november 14-én.

Labels: 3
17